Gyimesi László

*Fényesül*

 *Varga Rudolf 65 éves*

Mi ez? Mi ez a szeszmentes tivornya?

Kitért zsiványok vénemberes tánca,

sarjú vigécek öntelt gyűrűjében?

Mi ez az éktelen zaj az űri csendben?

Aki kiáll középre, vállalja a pofont,

kapja meg rendben, párosával, ahogy kell,

s ha bele is rúgnak, az legyen ráadás.

Mégis, rakja a várat, szélből, esőből,

utak porából, a rázúduló kövekből,

a gyermekkori kenyér emlékéből,

hétéltű matrónák sziklaszavából,

díszterem lesz a nyárikonyha,

az öregördög angyalos kedvére

trónszékké fényesül a favágító.

Mi ez? Ez a vértelken tivornya,

Az alig hitt kajla feltámadás?

Bokrétaünnep a sosem kész várért?

Piros szalag a jeges farsang farkán?

Csak annyi biztos: megjön a tavasz.

Jól tudjuk már, mindegy, megérjük-e.

Gyermekek, szelíd farkasok követnek.

Övék lesz minden kín és szent öröm.